Intrarea în Air Schengen schimbă regulile pentru obținerea vizelor
- Bianca Ion
- 31 martie 2024, 17:30
Noi reguli pentru obținerea vizelor odată cu intrarea în Air Schengen. Ministerul Afacerilor Externe (MAE) a anunțat că, începând de duminică, 31 martie, ambasadele și consulatele României vor începe să elibereze vize pentru cei care doresc să călătorească în țara noastră.
Se schimbă regulile pentru obținerea vizelor
Odată cu intrarea în Spațiul Schengen pentru granițele aeriene și maritime, începând cu 31 martie, misiunile diplomatice și consulare ale României vor emite vize uniforme de scurtă durată - vize Schengen, care permit cetățenilor terți să călătorească direct din România către celelalte state ale Spațiului Schengen în scop turistic sau de afaceri, fără a mai fi necesare alte formalități suplimentare.
"Începând de azi, misiunile diplomatice şi consulare ale României eliberează vize uniforme de scurtă durată - vize Schengen. Acestea vor permite cetăţenilor terţi să călătorească direct din România şi fără demersuri suplimentare în scop turistic sau de afaceri către celelalte state ale spaţiului Schengen", declară ministrul de Externe, Luminiţa Odobescu, conform unui comunicat al MAE.
Șederile în România vor fi considerate şederi în spaţiul Schengen
Prin urmare, perioadele de ședere în România vor fi considerate ca și șederi în cadrul Spațiului Schengen și vor fi luate în considerare în calculul maxim de 90 de zile de ședere în orice interval de 180 de zile. În plus, începând cu 31 martie, România va emite vize uniforme (Schengen), care permit călătoriile în Spațiul Schengen pentru șederi de maximum 90 de zile în orice perioadă de 180 de zile.
Ministerul Afacerilor Externe afirmă că a finalizat toate procedurile necesare pentru asigurarea funcționării sistemelor naționale de informații în domeniul vizelor și pentru integrarea acestora în sistemele centrale la nivelul Uniunii Europene.
Mai exact, de la momentul în care a fost adoptată decizia privind implementarea completă a acquis-ului Schengen și până în prezent s-au efectuat proceduri pentru conectarea tehnică, în paralel cu revizuirea procedurilor de lucru conform cerințelor stabilite de acquis-ul comunitar pentru statele care implementează integral cerințele UE în domeniul politicilor de vize.
"Ministerul Afacerilor Externe, în strânsă coordonare cu Ministerul Afacerilor Interne, va continua eforturile în dialogul cu partenerii europeni pentru ridicarea, cât mai curând, a controalelor şi la frontierele terestre. Acest demers va contribui decisiv la buna funcţionare a pieţei interne, la eliminarea timpilor de aşteptare la frontieră şi la fluidizarea traficului, în beneficiul cetăţenilor şi al mediului de afaceri", subliniază MAE.
România a intrat în Air Schengen începând de astăzi
În lumina acestui context, Ministerul Afacerilor Externe salută integrarea României în spațiul de liberă circulație, prin implementarea completă, începând de duminică, a acquis-ului Schengen și, implicit, prin eliminarea controalelor la frontierele aeriene și maritime.
"Data de astăzi reprezintă un moment deosebit de important în parcursul României ca stat membru UE, în contextul în care cetăţenii români se alătură celorlalţi cetăţeni europeni în accesarea facilităţilor oferite de apartenenţa la spaţiul de liberă circulaţie. Acesta este un pilon fundamental al construcţiei europene, cu rol major în facilitarea schimburilor economice şi comerciale, în stimularea turismului, a schimburilor academice şi a legăturilor interumane, generând astfel prosperitate pentru toţi cetăţenii Uniunii", mai transmite MAE.